Oficiālais Vēstnesis L 127 , 25/05/1993 Lpp. 0008 - 0009

Speciālizdevums somu valodā: Nodaļa 3 Sējums 49 Lpp. 0219

Speciālizdevums zviedru valodā: Nodaļa 3 Sējums 49 Lpp. 0219



Komisijas Regula (EEK) Nr. 1248/93 (1993. gada 24. maijs), ar ko groza Regulu (EEK) Nr. 2252/92, ar kuru nosaka sīki izstrādātus noteikumus, lai piemērotu speciālu shēmu pārstrādei paredzētajām avenēm EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1992. gada 13. jūlija Regulu (EEK) Nr. 1991/92, ar ko izveido speciālu shēmu pārstrādei paredzētajām avenēm [1], un jo īpaši tās 8. pantu, tā kā Komisijas Regulas (EEK) Nr. 2252/92 [2], kas grozīta ar Regulu (EEK) Nr. 839/93 [3], 8. pantā nosaka nosacījumus un procedūru, kādā apstiprina atzīto ražotāju organizāciju iesniegtās programmas, kuras pēc apstiprināšanas vairs nevar tikt pārskatītas; tā kā ir radusies vajadzība izveidot šādu iespēju tiem programmas aspektiem, kas saistīti ar zinātnisko izpēti un pētījumiem, lai varētu izmantot visu jauno zinātnisko un tehnisko informāciju; tā kā saskaņā ar minētās regulas 11. panta 1. punktu divu mēnešu laikā pēc tirdzniecības gada beigām ražotāju organizācijas var iesniegt tikai vienu pieteikumu gadā atbalsta saņemšanai par tirdzniecības gadā paveikto; tā kā, ņemot vērā ražotāju organizāciju nedrošo finansiālo situāciju, šis termiņš ir garš; tā kā tādēļ ir jāpieņem noteikumi, kas paredz atbalsta pieteikumu iesniegšanu abu tirdzniecības gada pušu beigās; tā kā šajā regulā noteiktie pasākumi ir saskaņā ar Augļu un dārzeņu produktu nozares pārvaldības komitejas atzinumu, IR PIEŅĒMUSI ŠO REGULU. 1. pants Ar šo Regulu (EEK) Nr. 2252/92 groza šādi: 1. Regulas 8. panta 3. punktam pievieno šādu punktu d): "d) pasākumus var pārskatīt ne agrāk kā divus gadus pēc programmas apstiprināšanas, izmantojot to pašu procedūru, ko programmu sākotnēji apstiprinot. Programmu drīkst pārskatīt ne vairāk kā divas reizes, jebkurā gadījumā ņemot vērā 5. punktā minēto pārbaužu rezultātus." 2. Regulas 11. panta 1., 2. un 3. punktu aizstāj ar šādiem punktiem: "1. Lai saņemtu Kopienas atbalstu par pārstrādei paredzēto aveņu ražošanas sektora konkurētspējas uzlabošanas programmu, ražotāju organizācijas, kas uz to pretendē, iesniedz atbalsta pieteikumus kompetentajai valsts iestādei katra tirdzniecības pusgada beigās. 2. Atbalsta pieteikumus iesniedz saskaņā ar III pielikumu divus mēnešus pēc attiecīgā tirdzniecības pusgada beigām, un tiem jāpievieno rēķini un citi līdzvērtīgi dokumenti, kas attiecas uz paveikto. 3. Izdevumu finansēšanu, kas radušies, vairākām ražotāju organizācijām kopīgi īstenojot pasākumus, šīs organizācijas veic kopīgi, un šie izdevumi ir līdzvērtīgi izdevumiem, kas radušies attiecīgā tirdzniecības pusgada laikā." 3. Regulas 12. pantu aizstāj ar šādu pantu: "12. pants Pārbaudījušas atbalsta pieteikumus un to pamatojumam iesniegtos dokumentāros pierādījumus, dalībvalstu kompetentās iestādes katru gadu trīs mēnešu laikā pēc pieteikumu saņemšanas izmaksā dalībvalsts un Kopienas piešķirto atbalstu saskaņā ar Regulas (EEK) Nr. 1991/92 6. panta 3. punktu." 2. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1993. gada 24. maijā Komisijas vārdā — Komisijas loceklis René Steichen [1] OV L 199, 18.7.1992., 1. lpp. [2] OV L 219, 4.8.1992., 19. lpp. [3] OV L 88, 8.4.1993., 18. lpp. --------------------------------------------------